钦定古今图书集成/方舆汇编/职方典/第1469卷 > 《大理行记》元·郭松年
## 钦定古今图书集成/方舆汇编/职方典/第1469卷 > 《大理行记》元·郭松年

中庆，距大理城西顾里，有千历府治一曰威楚州，四
曰安宁、镇南、云南、赵州，县三，曰禄品、安边、白岩，皆三
府支属。镇南而西有雌岭，即大理之境，出行七十里，
有甸焉，川原坦彝，山势回合，周二百馀里，乃云南州
也。州西北十馀里山麓间，有石如镜，光可见面，故旧
名“镜州。”张氏进求时，州北龙兴和山忽五色云起，萧
索轮囷，终日不散，人以为祥。州居云之南，因改今名又西行三十馀里，至品甸。按《唐史》尝置波州，亦名清
子川。其川泽土壤，不减云南，而民种莳为不及尔。甸
中有池，名曰“清湖”，灌溉之利，达于云南之埜。湖西官
道中有石焉，纹如古篆，号曰“地符。”行人谨避，莫敢践
之。又山行三十里，至白岩甸。其地形南北袤，大小略
与云南品甸相埒，居民辏集，禾麻蔽野。县西石岩斩
绝，其色如雪，故曰白岩。赤水江回环曲折，经于其中。
甸西南有古庙，中有铁柱，高七尺五寸，径二尺八寸，
乃昔时蒙氏第十一主景庄王所造，题曰“建极十三
年壬辰四月庚午朔十有四日癸丑铸。”土人岁岁贴
金其上，号“天尊柱。”四时享祀，有祷必应。或以为武侯
所立，非也。又山行四十里，至赵州甸，即赵睑也。山形
四周回抱，有藏风之势，川泽平旷，故家乔木犹有存
者。神庄江贯于其中，溉田千顷，以故百姓富庶，少旱
虐之灾。出州治十五里，路转峰回，茂林修竹，蔚然深
秀，中而建峰神庙在焉。凡水旱疾疫，祷晴有征，州人
赖之。州之北行约数百步，地极明秀。蒙昭成王保和
九年，有高将军者，即此地建遍知寺，其殿像壁绘，于
今罕见，意非汉匠名笔不能造也。出寺门东北行一
里馀，有高原，号澄城，其地空而不畊，乃世祖驻驆之
所也。近岁州采建一佛宇，遇旦望焚香祝寿，盖以报
圣恩之万一焉。州行三十里至河尾关，即洱水之下
流也。架木为梁，长十五丈馀，穹形饮水，睨而视之，如
虹霓然。顺流而下，约一里许，有石门，巨石横榾，号“石
马桥”，为群波争道之地。悬流奔注，云涛雪浪，声闻数
里。河尾桥之西有关焉，北入大理，名龙尾关，即蒙氏
之所筑也。西厄苍山，东属洱水，其高壁危构，岿然犹
存。入关十五里，山壑浓秀，望之蔚然。前陈者乃点苍
之奔冲也。诸峰罗列，前后参从。有城在其下，是曰“太
和”，周十有馀里。彝语以坡陀为和，和在城中，故谓之
“太和。”昔蒙归义王皮罗阁自蒙舍徙河西，乃筑此城。
后阁罗凤以张虔陀谗构，乃杀之，陷唐鲜于仲通兵，
因自结于吐蕃，受锺王刻石记功，明不得已而改号
蒙国。《大诏德化颂碑》使蜀人郑回制文。其碑今在，即
唐代宗大历元年也。又北行十五里，至大理，名阳苴
咩城，亦名紫城，方圆四五里，即蒙氏第五主神武王
阁罗凤赞普锺十三年甲辰岁所筑，时唐代宗广德
二年也。自后郑、赵、杨、段四氏皆都其中。是城也，西倚
苍山之险，东挟洱水之扼，龙首关于邓川之南，龙尾
关于赵睑之北。昔人用心，自以为金城汤池可以传
之万世，及天兵北来，一鼓而下，良可叹哉！此非在德
不在险之明验欤？故大理之民，数百年间五姓守固，
值唐、宋五季衰乱之世，尝与中国抗衡。宋兴，北有大
敌，不暇远略，相与世传往来通于中国。故其居室、楼
观、言语书数，以至冠婚、丧祭之“礼，干戈战阵之法，虽
不能尽善尽美，其规模服色，动作云为，略本于汉。自
今观之，犹有故国之遗风焉。若夫点苍之山，条冈南
北百有馀里，峰峦岩岫，萦云戴雪，四时不消。上则高
河窦海，泉源喷涌，水镜澄彻，纤芥不容。佳木奇卉，垂
光倒景，吹风嘘云，神龙所宅。岁旱祈祷，灵贶派为一
十八溪，悬流飞瀑，泻于群峰之间，雷霆砰轰，烟霞晻
霭，功利布散，皆可灌溉。”“洱水则源于浪穹，涉历三郡，
渟滀紫城之东，北自河首，南尽河尾，波涛二关之间，
周围百有馀里，内则四洲、三岛、九皋之奇，浩荡汪洋，
烟波无际，于以见江山之美，有足称者。然而此邦之
人，西去天竺为近，其俗多尚浮屠法，家无贫富，皆有”
佛堂。人不以老壮，手不释数珠。一岁之间，斋戒几半，
绝不茹荤饮酒，至斋毕乃已。沿山寺宇极多，不可殚
纪。中峰之下有庙焉，是为“点苍山神”，亦号“中岳。”中峰
之北有崇圣寺，中有三塔，一大，二小。大者高二百馀
尺，凡一十六级，样制精巧，即唐遣大匠恭韬、徽义所
造，塔成，韬、义乃去。中峰之南有玉局寺，又西南有上
山寺，凡诸寺宇皆有道居之，得道者非师僧之比也。
师僧有妻子，然往往读儒书。段氏而上有国家者，设
科选士，皆出此辈。今则不尔，而得道者戒行精严，日
中一食，所诵经律一如中国所居洒扫清洁，云烟静
境，花木禅房，水㶁㶁循堂厨。至其处者，使人名利之
心俱尽，此大理之大观，南游则永昌、腾冲，北走则鹤
庆、丽江，周行数千里，皆莫若此也。